# Projekts

## LATVIJAS REPUBLIKAS MINISTRU KABINETS

2017.gada Noteikumi Nr.

Rīgā (prot.Nr. §)

**Kārtība, kādā komersantiem, kuriem ir speciāla atļauja (licence) akcīzes preču noliktavas turētāja darbībai un atļauja muitas noliktavas darbībai un kuri atbilst noteiktajām prasībām, ir tiesības izveidot apvienoto noliktavu**

Izdoti saskaņā ar likuma

„Par nodokļiem un nodevām”

16. panta otro daļu

**I. Vispārīgie jautājumi**

1. Noteikumi nosaka:

1.1. prasības, saskaņā ar kurām nodokļu maksātāji iegūst apvienotās akcīzes un muitas noliktavas (turpmāk – apvienotā noliktava) statusu;

1.2. kārtību, kādā iesniedzams un izskatāms komersanta iesniegums apvienotās noliktavas statusa piešķiršanai;

1.3. apvienotās noliktavas statusa apturēšanas, atjaunošanas un anulēšanas nosacījumus un kārtību.

2. Apvienotās noliktavas darbība atļauta kādā no komersantam jau esošajām darbības vietām – speciālajā atļaujā (licencē) apstiprināta noliktavas turētāja darbībai ar alkoholiskajiem dzērieniem vai tabakas izstrādājumiem (turpmāk - akcīzes preču noliktavas licence) norādītajā adresē vai vienā no muitas noliktavas atļaujā norādītām adresēm.

3. Apvienotajā noliktavā uzglabā tikai fasētas preces.

4. Komersantam, kurš saņēmis apvienotās noliktavas statusu (turpmāk – apvienotās noliktavas turētājs) ir jāievēro akcīzes preču apriti un muitas jomu reglamentējošajos normatīvajos aktos noteiktās prasības.

5. Ja apvienotajā noliktavā tiek konstatēts nezināmas izcelsmes preču pārpalikums, kas nav norādīts komersanta grāmatvedības reģistros, uzskata, ka minētām precēm ir ārpussavienības preču statuss. Par aprēķināto muitas maksājumu parādu atbilstoši muitas jomu reglamentējošajos normatīvajos aktos noteiktajām prasībām atbildīgs ir apvienotās noliktavas turētājs.

**II. Prasības apvienotās noliktavas**  **statusa iegūšanai**

6. Tiesības apvienot akcīzes preču noliktavu ar muitas noliktavu un iegūt apvienotās noliktavas statusu ir komersantam, kuram:

6.1. vismaz trīs gadus pēc kārtas ir bijusi akcīzes preču noliktavas licence un muitas noliktavas atļauja;

6.2. nav nodokļu, nodevu vai citu valsts noteikto obligāto maksājumu parādu vai attiecīgo maksājumu termiņi ir pagarināti (atlikti, sadalīti) nodokļu jomu reglamentējošos normatīvajos aktos noteiktajā kārtībā un tas veic maksājumus saskaņā ar nodokļu administrācijas lēmumu (nomaksas grafiku) vai nodokļu administrācijas lēmuma izpilde ir apturēta uz pirmstiesas izskatīšanas laiku.

7. Apvienotās noliktavas turētājs:

7.1. uztur preču uzglabāšanas vietu adresāciju, kas ļauj identificēt preču atrašanās vietu apvienotajā noliktavā konkrētajā brīdī;

7.2. izmanto preču elektronisko identificēšanas un uzskaites sistēmu, kas nodrošina:

7.2.1. preču veidu un daudzumu uzskaiti atbilstoši normatīvajos aktos par akcīzes un muitas uzraudzībā esošo preču apriti noteiktajām prasībām;

7.2.2. preču uzskaitē norādītā preču daudzuma atbilstību preču faktiskajam daudzumam apvienotajā noliktavā;

7.2.3. preču statusa norādīšanu (Savienības preces, ārpussavienības preces, atliktajā akcīzes nodokļa maksāšanas režīmā esošas preces).

8. Lai saņemtu apvienotās noliktavas statusu, komersants iesniedz Valsts ieņēmumu dienestam iesniegumu (1.pielikums), izmantojot Valsts ieņēmumu dienesta Elektroniskās deklarēšanas sistēmu (EDS).

9. Komersants šo noteikumu 8.punktā minētajam iesniegumam pievieno šādus dokumentus:

9.1. preču elektroniskās identificēšanas un uzskaites sistēmas aprakstu;

9.2. apvienotās noliktavas darbības metodiku - tehnoloģisko procesu aprakstu, kurā noteikta preču izkraušanas, iekraušanas, pārvietošanas, izvietošanas, glabāšanas, nosūtīšanas, uzskaites kārtība;

9.3. normatīvajiem aktiem par akcīzes preču apriti atbilstošu iesniegumu akcīzes preču noliktavas licences pārreģistrācijai vai saņemšanai, ja komersants apvienotās noliktavas darbību nodrošinās kādā no muitas noliktavas atļaujā norādītām adresēm un telpām, un/vai muitas lietu jomu reglamentējošajos normatīvajos aktos noteiktajām prasībām atbilstošu pieteikumu, grozījumiem muitas noliktavas atļaujā, ja komersants apvienotās noliktavas darbību nodrošinās akcīzes preču noliktavas licencē norādītajā adresē un telpās.

10. Valsts ieņēmumu dienests pieņem lēmumu piešķirt apvienotās noliktavas statusu ja:

10.1. ir iesniegti un atbilst normatīvo aktu prasībām šo noteikumu 9.3.apakšpunktā minētie dokumenti;

10.2. ir izpildītas šo noteikumu 6.un 7.punktā noteiktās prasības.

11.Valsts ieņēmumu dienests pieņem lēmumu par atteikumu piešķirt apvienotās noliktavas statusu, ja:

11.1. komersants neatbilst šajos noteikumos minētajām prasībām;

11.2. iesniegumā ir sniegtas nepatiesas ziņas;

11.3.nav izpildīti nosacījumi akcīzes preču noliktavas licences pārreģistrācijai vai saņemšanai vai muitas noliktavas atļaujas saņemšanai vai grozījumiem muitas noliktavas atļaujā.

**III. Nosacījumi un kārtība apvienotās noliktavas statusa apturēšanai, atjaunošanai un anulēšanai**

12. Valsts ieņēmumu dienests uz laiku līdz 90 dienām aptur apvienotās noliktavas statusu, ja:

12.1. netiek ievērotas šo noteikumu 3. un 7.punktā minētās prasības;

12.2. apvienotās noliktavas turētājam tiek apturēta akcīzes preču noliktavas licence vai muitas noliktavas atļauja.

13. Ja apvienotās noliktavas turētājam tiek apturēts apvienotās noliktavas statuss, vienlaicīgi tiek apturēta akcīzes preču noliktavas licence un muitas noliktavas atļauja, kas norādītas lēmumā par apvienotās noliktavas statusa piešķiršanu.

14. Laikā, kad apvienotās noliktavas statuss ir apturēts, darbības ar precēm, izņemot to uzglabāšanu un muitas uzraudzībā esošo preču izvešanu, ir aizliegtas.

15. Ja apvienotās noliktavas turētājs ir novērsis apvienotās noliktavas statusa apturēšanas iemeslu, Valsts ieņēmumu dienests ar lēmumu atjauno apvienotās noliktavas statusu, kā arī atjauno akcīzes preču noliktavas licences un muitas noliktavas atļaujas darbību.

16. Valsts ieņēmumu dienests pieņem lēmumu anulēt apvienotās noliktavas statusu, ja:

16.1. apvienotās noliktavas turētājs nav novērsis apvienotās noliktavas statusa apturēšanas iemeslus;

16.2. saņemts apvienotās noliktavas turētāja iesniegums par apvienotās noliktavas statusa anulēšanu;

16.3. apvienotās noliktavas turētājam ir pasludināts maksātnespējas process;

16.4. apvienotās noliktavas turētājs atkārtoti gada laikā nav ievērojis šajos noteikumos noteiktās prasības.

17. Ja apvienotās noliktavas turētājam pēc šo noteikumu 16.2.apakšpunktā minētā iesnieguma saņemšanas tiek anulēts apvienotās noliktavas statuss, līdz akcīzes preču n oliktavas licences vai muitas noliktavas atļaujas pārreģistrēšanai vai anulēšanai tiek apturēta abu noliktavu, kas minēta lēmumā par apvienotās noliktavas statusa piešķiršanu, darbība.

18. Ja apvienotās noliktavas turētājam par normatīvajos aktos par akcīzes preču apriti vai muitas lietu jomu reglamentējošajos normatīvajos aktos noteikto prasību neievērošanu tiek anulēta akcīzes preču noliktavas licence vai muitas noliktavas atļauja, vienlaicīgi tiek anulēts apvienotās noliktavas statuss.

19. Ja apvienotās noliktavas turētājam šo noteikumu 16.1., 16.3. vai 16.4.apakšpunktā minētajos gadījumos tiek anulēts apvienotās noliktavas statuss, vienlaicīgi tiek anulēta akcīzes preču noliktavas licence un muitas noliktavas atļauja.

20. Noteikumi stājas spēkā 2018.gada 1.janvārī.

Ministru prezidents M.Kučinskis

Finanšu ministre D.Reizniece-Ozola